ועדת הכספים, כנסת 22, פרוטוקול מספר 4, 2019-10-23 13:45

משה גפני: אני פותח את הישיבה בנושא סיוע לענף הטקסטיל והמתפרות בארץ.

משה גפני: מי מייצג את ענף הטקסטיל?

משה גפני: לגבי המכס – מי מבקש בקשה?

משה גפני: הישיבה תהיה קצרה.

משה גפני: אמשיך את הדיון הזה בישיבה נוספת בגלל שאני צריך לסיים.

רמזי גבאי: אדוני היושב-ראש, חברות וחברי הכנסת, אני חבר הנהלת איגוד הטקסטיל בהתאחדות התעשיינים.

רמזי גבאי: לפני יותר משנה ישבנו כאן והעלינו קול זעקה בעניין הורדת המכס.

רמזי גבאי: הבנו שהיושב-ראש איתנו והוא רוצה לעזור, אבל התקנה הזו עברה מתוך כוונה לעזור בעיקר לאותם יבואנים שהפעילו פה כוחות גדולים, לוביסטים וכל מיני אנשים אחרים, כמענה לעניין האינטרנט והמכירות באון-ליין, כאשר האינטרנט הוא בעיה כלל-עולמית, הוא לא בעיה רק של מדינת ישראל.

רמזי גבאי: בסופו של דבר המכס הזה ירד.

רמזי גבאי: עשרות ומאות עסקים נסגרו ונסגרים בשנה האחרונה.

רמזי גבאי: מי שילך היום ליפו-תל אביב יראה שממה, דברים שלא היו בעבר.

רמזי גבאי: הבהרנו כבר אז שהורדת המכס לא תביא לירידת מחירים, כי הורדת מכס של 6% – היושב-ראש כבר שמע אותי אך אחזור על זה פעם נוספת – כאשר מביאים חולצה ב-30 שקלים מסין, זה 1.80 שקל, וכשמוכרים אותה ב-99.90 שקלים ה-1.80 שקל לא יורד, הוא נשאר בדרך אצל כולם.

רמזי גבאי: אף אחד לא יוריד 1.80 שקל בעניין הזה.

רמזי גבאי: זה פשוט נשאר בדרך.

משה גפני: רמזי, יש לי בקשה אליך.

משה גפני: רציתי לדחות את הדיון הזה בגלל סיבות שלא קשורות לעניין.

משה גפני: אנחנו יודעים.

משה גפני: אני הייתי שם, אני מכיר את העניין.

רמזי גבאי: הבקשה שלנו, התקנה הזאת של המכס אמורה עוד מעט להסתיים בתום שנה.

משה גפני: ב-1 בינואר.

רמזי גבאי: אנחנו מבקשים שוועדת הכספים לא תחדש את התקנה.

רמזי גבאי: יש להחזיר את מכסי המגן.

רמזי גבאי: אנחנו אפילו מבקשים 12%, כפי שהיה.

רמזי גבאי: אני מזכיר, כבוד היושב-ראש, ה-6% האלה זה חצי מיליארד שקל מתקציב המדינה בכל שנה.

רמזי גבאי: אולי זה גם פרמטר דווקא בימים הקשים האלה.

רמזי גבאי: זה חצי מיליארד שקל חיסכון לאוצר המדינה.

משה גפני: תודה רבה.

משה גפני: מי מייצג את הממשלה?

משה גפני: המציאות הזאת שבה ב-1 בינואר אתם יכולים להביא את סעיף 38 ולהמשיך את המיסוי של האפס – האם תסכימו ללכת ל-12%, לפחות לפרק זמן מסוים?

משה גפני: בבקשה, מי משיב?

קריאה: סעיף 38 - - -

משה גפני: מאריך את האפס.

קריאה: הוא לא חל כרגע.

משה גפני: אני שואל: האם אתם תביאו צו חדש שיאפשר את ה-12%, או את הפשרה של 6%?

משה גפני: תגידו את עמדתכם.

עידו סופר: אני מאגף התקציבים.

עידו סופר: אנחנו כרגע בוחנים את הנתונים.

עידו סופר: אני יכול לציין, בגדול, מה המגמה של המחירים בשנה האחרונה.

קריאה: אתה אומר את זה כבר שנתיים.

עידו סופר: נציג את עמדתנו המקצועית לשר, והשר והממשלה יקבלו החלטה בחודש דצמבר איך הם מתכוונים לפעול.

משה גפני: ועכשיו אתם לא אומרים כלום?

עידו סופר: נכון.

קריאה: הם אף פעם לא אומרים.

עידו סופר: אני יכול להגיד לך את הנתונים, אני יכול לענות לשאלה ספציפית.

משה גפני: הענף מתמוטט לחלוטין.

משה גפני: הייתם שם?

משה גפני: אני הייתי שם וראיתי.

עידו סופר: הייתי שם.

עידו סופר: פרנסתו של כל אדם חשובה.

עידו סופר: באמת אני אומר את זה, אני לא אומר את זה סתם.

עידו סופר: מעבר לזה, יש גם שיקולים שקשורים ליוקר מחיה, ויש שיקולים אחרים.

עידו סופר: אם רוצים להיכנס לדיון הזה ניכנס לדיון הזה, אין בעיה.

עידו סופר: אבל אם יש שאלה קונקרטית – אשמח לענות.

דן אלחרר: אפשר לשאול שאלה קונקרטית?

דן אלחרר: אני יצרן אופנה בעצמי, יש לי גוף גדול בתל אביב.

דן אלחרר: אנחנו כבר שנתיים במאבק הזה.

דן אלחרר: זה התחיל בהפגנות.

דן אלחרר: בהתחלה של המאבק לא ידעו בכלל שיש ייצור אופנה בישראל.

דן אלחרר: זה מיזם גדול, ערבים ויהודים.

דן אלחרר: אנחנו תופרים המון בעזה ובשטחים.

דן אלחרר: אנחנו המיזם הכי גדול לשיתוף פעולה.

דן אלחרר: העברנו נתונים למשרד הכלכלה.

דן אלחרר: הם היו סקפטיים.

דן אלחרר: עוז כ"ץ ממשרד הכלכלה נמצא פה.

דן אלחרר: הוא בדק את הנתונים שלנו, את היקפי הפעילות ואישר אותם.

דן אלחרר: בגדול, מדובר בערך ב-30,000 איש בשטחים ועוד 5,000 חבר'ה בצד הישראלי, היקף פעולה של 70 מיליון שקל תפירה בלבד, היקף בדים פחות או יותר בסכום דומה – 180 מיליון דולר בשנה בדים.

דן אלחרר: שר הכלכלה נפגש איתנו אחרי הפגנה שעשינו.

דן אלחרר: אמר לנו: חבר'ה, אני לוקח יועץ חיצוני לבדוק את המספרים, את הנתונים.

דן אלחרר: בדק.

דן אלחרר: לקח לו שישה חודשים.

דן אלחרר: ישבו איתנו עשרות פעמים.

דן אלחרר: בין היתר היינו פעמיים בוועדה.

דן אלחרר: נתת להם שבועיים, אך השבועיים נהיה שנתיים.

דן אלחרר: הסיפור הוא כמו בבושקה.

דן אלחרר: יש לי הסכם חתום עם משרד הכלכלה, חתום עליו שר הכלכלה, חתום עליו משרד התעשיות, שמאשר את כל הנתונים.

דן אלחרר: על פי ההסכם הזה שהם חתומים עליו, בסוף השנה שעברה הם היו אמורים להחזיר 6% מכס מגן לייצור אופנה.

דן אלחרר: מה קרה?

דן אלחרר: היו בחירות.

דן אלחרר: זה לא פופוליסטי בבחירות לשים מכס מגן, למרות שהם יודעים שאנחנו צודקים, כולם יודעים שאנחנו צודקים.

דן אלחרר: זה גם לא הגיע לקהל.

דן אלחרר: אמרתי לעידו סופר מספר פעמים: אני מוכן לעשות איתך התערבות, תפעיל את מרכז המחקר והמידע של הכנסת.

דן אלחרר: כל החבר'ה שמייצרים אופנה, אף אחד מהם לא מייצר ג'קט לגבר.

דן אלחרר: היום ג'קטים לגבר לא מייצרים בישראל.

דן אלחרר: תבדוק האם ג'קטים לגבר בשנתיים האחרונות, אחרי שאתה מקזז את הפחת של המטבע הסיני והטורקי, שהן המדינות שמתחרות בנו, האם ג'קט לגבר מחירו ירד כמו חולצת לייקרה לנשים.

דן אלחרר: אם זה יקר באותו היקף אז אנחנו לא רוצים כלום מהמדינה, הכול טוב, נתחרה.

דן אלחרר: אבל אם ג'קט לגבר מחירו ירד הרבה פחות מחולצת נשים, סימן שאנחנו הורדנו את המחיר, כי כולנו מייצרים לנשים, אנחנו תחרותיים.

דן אלחרר: מה שקורה פה, מדינת ישראל הופכת את ענף האופנה לשוק החלב.

דן אלחרר: יישארו פה טרה ותנובה, יישארו ארבעה-חמישה יבואנים גדולים שיש להם כסף.

דן אלחרר: כל המתחרים הקטנים ייעלמו.

דן אלחרר: יושב פה בעל חנות.

דן אלחרר: אם לא אתן לו קרדיט הוא לא ישרוד.

דן אלחרר: אותו בעל חנות יודע להתחרות בגופים הגדולים.

דן אלחרר: אנחנו לא מדברים על 40% וגם לא על 20%.

דן אלחרר: יש היום בארצות הברית 40%.

דן אלחרר: לא יכול להיות שכל מדינות העולם טיפשות.

דן אלחרר: העברנו להם רשימה והם אישרו את זה.

דן אלחרר: אין מדינה אחת בכל העולם – לא אקוודור, לא מקסיקו, לא אירופה, לא ארצות הברית, לא אוסטרליה שחתמה על הסכמי סחר עם סין – שנתנה אפס מכס על הדבר הזה.

דן אלחרר: הסיבה שזה 12% בכל מדינות ה-OECD, זה לא מספר שבא Out of the blue.

דן אלחרר: בשנת 2,000 כאשר עשו את המכס באירופה הסבסוד הסיני היה 12%.

דן אלחרר: תראו מה קורה בכל משרדי האוצר היום בעולם – מלחמת גוג ומגוג, שעושים סובסידיה.

דן אלחרר: אתמול שמו 100% מס על גבינות פרמזן בארצות הברית בגלל שהוכיחו שמסבסדים את איירבוס.

דן אלחרר: לא יכול להיות שאנחנו, שאדון ביבי נתניהו יודע להכניס דולרים, הוא הבין את הקשר שבין דולרים לעזה לבין שקט, אנחנו מכניסים את אותו סכום, אנחנו תופרים בעזה בהיקף של 60 מיליון שקל בחודש.

דן אלחרר: למה להרוס את המיזם שקיים?

דן אלחרר: זה מטומטם.

דן אלחרר: עלויות הביטחון הן הרבה יותר גדולות.

דן אלחרר: אנחנו גם מייצרים כסף למדינה.

דן אלחרר: למה להרוס משהו שמכניס כסף למדינה וגורם לשקט בשטחים?

דן אלחרר: מדובר ב-6% או 12% עלובים, זה לא יגיע לקהל.

דן אלחרר: שוב אני פונה לעידו סופר, אם הוא יוכיח לי, עם מרכז המחקר והמידע של הכנסת, שמחירו של ז'קט לגבר ירד כמו ז'קט לנשים – אני לא רוצה כלום.

דן אלחרר: אנחנו לא רוצים סבסוד.

דן אלחרר: הרי זה כמו בבושקה: הוא נתן לי 6%.

דן אלחרר: אמרתי לו: יש בחירות, אתה לא נותן לי 6%.

דן אלחרר: מה הוא נתן לי במקום?

דן אלחרר: הוא אמר לי: במקום זה תקבל 30 מיליון שקל.

דן אלחרר: לא היה 30 מיליון שקל.

דן אלחרר: הוא שלח אותי לרן קיוויתי, הוא אמר לי: אתה תקבל עסקה דרך עסקים קטנים.

דן אלחרר: ולסיום, מה שיא האבסורד?

דן אלחרר: פניתי למשרד הכלכלה ואמרתי להם: חבר'ה, השארתם לנו מכס הגנה על חגורות.

דן אלחרר: אני יצרן, עושה שמלה, מביא את החגורה מסין.

דן אלחרר: מה שיא האבסורד?

דן אלחרר: תקשיב לי היטב: פניתי לפני שבעה חודשים בווטסאפ עם רשימת מוצרים שלא ירד עליהם המכס.

דן אלחרר: אמרתי לו: נראה לך הגיוני שיבואן מביא שמלה עם החגורה באפס מס, ואני משלם על החגורה 12% מכס?

דן אלחרר: זה נראה לכם הגיוני?

דן אלחרר: הוא אמר לי: אין ממשלה, אני לא יכול לעשות כלום.

דן אלחרר: הוא נמצא פה באולם?

דן אלחרר: שעוז כ"ץ יענה לך.

דן אלחרר: עוז, פניתי אליך לפני שבעה חודשים בעניין החגורה.

דן אלחרר: מה הייתה התשובה שלך?

דן אלחרר: אמרת: אני לא יכול לעשות כלום.

דן אלחרר: נכון?

דן אלחרר: אני משלם כל חודש מכס, כאשר היבואן לא משלם.

דן אלחרר: זה שיא האבסורד.

דן אלחרר: עד היום תשובה עניינית לא קיבלתי מכם.

דן אלחרר: עזוב שהבטיחו לי מיליון הבטחות.

משה גפני: אני רוצה להמשיך את הדיון הזה אבל לא אוכל להמשיך אותו עכשיו.

דן אלחרר: לפני שנה אמרת שיענו תוך שבועיים.

דן אלחרר: צריך לתבוע את האוצר פה.

משה גפני: אמרתי שבועיים?

דן אלחרר: לפני שנה נתת להם שבועיים.

משה גפני: למה אתה מתווכח?

משה גפני: לא אמרתי עכשיו "שבועיים".

דן אלחרר: בפעם הקודמת.

דן אלחרר: אנחנו לא רוצים שבועיים.

דן אלחרר: אנחנו רוצים משהו פרקטי, לדעת מה אפשר לעשות, או שנסגור.

דן אלחרר: תגיד המדינה: אני מתווה מדיניות, אני לא רוצה אופנה, לא מעניינים אותי הערבים.

משה גפני: אני לא יכול להמשיך את הדיון בגלל סיבות אחרות.

משה גפני: אני ממשיך את הדיון הזה, אני לא עוצר אותו, נעשה ישיבה נוספת.

משה גפני: נקרא עוד פעם לקיים את הדיון בעניין הזה.

משה גפני: אני גם השתכנעתי בכך שלא יורדים המחירים.

משה גפני: אל תגיד עכשיו.

משה גפני: אני רוצה שתחשבו.

משה גפני: אני הולך להיפגש מחר עם שר האוצר, ואדבר גם עם שר הכלכלה.

משה גפני: אתם הולכים לסגור את הענף הזה.

דן אלחרר: סגרו את הענף.

משה גפני: תצטרכו לשלם דמי אבטלה.

משה גפני: אני מבקש שתבדוק את הנושא פעם נוספת.

משה גפני: אנחנו נמשיך את הדיון.

משה גפני: חבל שעכשיו תגיד.

משה גפני: אני לא יכול להמשיך את הדיון עכשיו.

דן אלחרר: שעוז כ"ץ יענה.

דן אלחרר: הם בדקו.

שמואל דונרשטיין: אני תעשיין, יושב-ראש ובעלים של רב בריח.

שמואל דונרשטיין: יש לנו שישה מפעלים, ובכובע הזה אני יושב כאן בתור האחראי על הרגולציה של התאחדות התעשיינים.

שמואל דונרשטיין: אני חושב, ואני לא רוצה לחזור על מה שנאמר כאן, שיש איזו קריאה לא נכונה של המצב, דווקא מן הצד של משרד האוצר.

שמואל דונרשטיין: יש לנו תעשייה בישראל שמייצרת קרוב ל-10 מיליארד שקל, גם בדים ארוגים וגם אופנה כזו או אחרת, שמעסיקה כ-10,000 אנשים, משלמת מסים, מרוויחה ומובילה את הענף.

שמואל דונרשטיין: למה אנחנו מסתכלים על זה, אדוני היושב-ראש, מהצד של לסגור ולחסל?

שמואל דונרשטיין: למה אנחנו לא הולכים ביחד עם משרד האוצר ובונים תוכנית?

קריאה: כי לנו אין טראמפ.

שמואל דונרשטיין: לנו אין טראמפ, יש לנו יותר מזה.

שמואל דונרשטיין: יש לנו במדינה הזאת תעשיינים לתפארת.

שמואל דונרשטיין: אנחנו יודעים לעשות כסף, אנחנו יודעים להרוויח.

שמואל דונרשטיין: אבל אנחנו לא יכולים להילחם גם מול יצרנים סיניים, גם מול יצרנים טורקיים וגם מול הממשלה.

ישראלה מני: אבל המכס לא יפתור לך את הבעיה.

משה גפני: אישרתי לך.

משה גפני: אני בזה מסיים.

משה גפני: נמשיך את הדיון בישיבה נוספת על מנת להגיע לפתרונות.

משה גפני: אני לא יכול עכשיו להגיע לזה.

ישראלה מני: אדוני היושב-ראש, אני יכולה להעיר הערה?

משה גפני: לא, רגע.

משה גפני: עם כל הכבוד, אתם לא רואים שאני חסר סבלנות?

משה גפני: בשל סיבות אחרות שלא נוגעות לדיון.

משה גפני: לכן מה אתה מסכם?

שמואל דונרשטיין: הייתי מציע שמשרד האוצר ישב איתנו, ביחד עם התעשיינים.

שמואל דונרשטיין: אנחנו נראה לו במספרים שמדינת ישראל, מצד אחד, מרוויחה, ומצד שני, זה לא משפיע על יוקר המחיה, זה לא פוגע בצרכנים בישראל אלא להיפך, שומר עליהם.

שמואל דונרשטיין: תעשייה כחול-לבן היא בדיוק הסיבה.

משה גפני: הבנו.

משה גפני: תודה רבה.

משה גפני: מי הגברת?

משה גפני: אני כבר סיימתי.

ישראלה מני: אני סמנכ"ל כלכלה בלשכת המסחר.

ישראלה מני: אני חייבת להעיר כמה הערות.

ישראלה מני: קודם כול, אני שמחה שהדיון נדחה.

ישראלה מני: דבר שני, אני רוצה להגיד שלגבי המחירים – הם כן ירדו.

ישראלה מני: כמי שבודקים את המחירים – ואני אומרת לך שאנחנו בדקנו – המחירים כן ירדו, אבל נוספו לזה עלויות נוספות.

ישראלה מני: נוכל להציג לך את זה, אם תרצה לראות, נשמח להראות לך.

ישראלה מני: חשוב לי להעיר פה הערה.

ישראלה מני: אדון רמזי גבאי ידידי אמר את המשפט הקטן הזה בתחילת דבריו.

ישראלה מני: הוא דיבר על הצונאמי הגדול שיש כתוצאה מן הייבוא בעולם.

ישראלה מני: הנושא הספציפי הזה הוא הדבר המהותי בדיון פה כרגע ולא המכס.

רמזי גבאי: את רוצה להסיט את הדיון.

ישראלה מני: פה חשוב לי להדגיש – אני לא מסיטה את הדיון.

ישראלה מני: אני אומרת את האמת.

משה גפני: גברת מני, אתן לך לדבר בישיבה הבאה.

משה גפני: אני לא נותן כעת, מספיק.

משה גפני: ב-1 בינואר אתם תסכימו שזה יעלה ל-6%?

רמזי גבאי: ל-12%.

משה גפני: גיא גולדמן, אני שואל האם תסכימו שזה יהיה 6%, בניגוד לעכשיו שזה אפס.

משה גפני: אני לא מסכים ל-6%.

משה גפני: אני רוצה 12%.

משה גפני: אני שואל האם זה אמור לעלות ל-6%.

עידו סופר: בכל מקרה אתייחס בקצרה עבור חברי הכנסת ואסביר מה עומד על הפרק.

משה גפני: אני לא מסכים.

משה גפני: אני פשוט חייב לסיים את הישיבה.

משה גפני: אני לא פותח דיון כזה עכשיו.

משה גפני: נעשה ישיבה נוספת.

עידו סופר: נתייחס בצורה מפורטת בישיבה הבאה.

משה גפני: אני רק רוצה לדעת לגבי ה-6%.

משה גפני: לפי המצב כיום, ב-1 בינואר המכס הוא 6%.

משה גפני: האם יש לכם הרהורים בעניין הזה?

עידו סופר: נציג את עמדתנו לשר האוצר על מנת שיוכל לקבל החלטה במועד האמור.

משה גפני: רבותי, נמשיך את הישיבה הזאת בהקדם.

אילן דיין: מי שמנהל את הבחור, הוא שצריך לשבת פה.

אילן דיין: הוא מנהל לנו את העניינים כאן.

משה גפני: תודה רבה.

משה גפני: הישיבה נעולה.